अरविंद केजरीवाल ने मोदी-शाह की जोड़ी को देश के लिए बताया खतरनाक, कहा इनकी नियत और नीति दोनों खराब  
फरीदाबाद में रैली संबोधित करने पहुंचे अरविंद केजरीवाल
बीजेपी के साथ कांग्रेस पर भी साधा निशाना 
कहा- जो काम बीजेपी-कांग्रेस नहीं कर पाई हमारी पार्टी ने कर दिखाया
दिल्ली के मुख्यमंत्री अरविंद केजरीवाल ने प्रधानमंत्री मोदी और अमित शाह की जोड़ी को देश के लिये खतरनाक बताते हुए आरोप लगाया कि जिस तरह से उन्होंने बिना सोचे समझे और किसी से पूछे बगैर नोटबंदी की , उससे यह साफ जाहिर होता है कि या तो उनकी नीयत और नीति खराब है या उनकी सोच बुरी है. आम आदमी पार्टी के संयोजक केजरीवाल ने कहा कि आगामी लोकसभा चुनाव देश के लिये बहुत महत्वपूर्ण है. उन्होंने लोगों से अपील की कि वे मोदी और शाह की जोड़ी को बाहर का रास्ता दिखाएं. केजरीवाल रविवार को फरीदाबाद के बड़खल विधानसभा क्षेत्र में एक रैली में बतौर मुख्य अतिथि शामिल हुए थे. उन्होंने रैली में लोगों को संबोधित करते हुए दिल्ली में स्कूलों और अस्पतालों का जिक्र किया और कांग्रेस और भाजपा पर निशाना साधते हुए हरियाणा सरकार की खामियां गिनायीं.
उन्होंने कहा, ''पिछले 70 साल में दिल्ली में जो काम कांग्रेस और भाजपा नहीं कर पाई उनकी पार्टी ने वह काम दिल्ली में सिर्फ चार साल में कर दिखाया है. कांग्रेस और भाजपा ने पिछले 70 साल में देश को लूटा है और अब भी लूट रहे हैं.'' उन्होंने कहा, ''दिल्ली के स्कूल और अस्पताल आज अच्छी हालत में हैं। यही नहीं 10 लाख रुपये तक के ऑपरेशन भी मुफ्त किये जा रहे हैं। मोहल्ला क्लिनिक में आम आदमी को आज डॉक्टर मौजूद मिलते हैं और इलाज भी मुफ्त मिलता है.'' उन्होंने कहा कि आज दिल्ली में एक रुपया प्रति यूनिट बिजली उपलब्ध है लेकिन हरियाणा में सात रुपये यूनिट बिजली दी जा रही है.